A TANÁCS HATÁROZATA
(2005. november 8.)
a fajtafenntartó tevékenységek harmadik országokban végzett ellenőrzéseinek egyenértékűségéről és a 2003/17/EK határozat módosításáról
(2005/834/EK)
AZ EURÓPAI UNIÓ TANÁCSA,
tekintettel az Európai Közösséget létrehozó szerződésre,
tekintettel a takarmánynövény-vetőmagok forgalmazásáról szóló, 1966. június 14-i 66/401/EGK tanácsi irányelvre (1) és különösen annak 16. cikke (1) bekezdésére,
tekintettel a gabonavetőmagok forgalmazásáról szóló, 1966. június 14-i 66/402/EGK tanácsi irányelvre (2) és különösen annak 16. cikke (1) bekezdésére,
tekintettel a mezőgazdasági növényfajok közös fajtajegyzékéről szóló, 2002. június 13-i 2002/53/EK tanácsi irányelvre (3) és különösen annak 22. cikke (1) bekezdésének b) pontjára,
tekintettel a cukorrépa-vetőmag forgalmazásáról szóló, 2002. június 13-i 2002/54/EK tanácsi irányelvre (4) és különösen annak 23. cikke (1) bekezdésére,
tekintettel a zöldségvetőmagok forgalmazásáról szóló, 2002. június 13-i 2002/55/EK tanácsi irányelvre (5) és különösen annak 37. cikke (1) bekezdésének b) pontjára,
tekintettel az olaj- és rostnövények vetőmagjának forgalmazásáról szóló, 2002. június 13-i 2002/57/EK tanácsi irányelvre (6) és különösen annak 20. cikke (1) bekezdésére,
tekintettel a Bizottság javaslatára,
mivel:
(1)
A Tanács a 97/788/EK határozatában (7) megállapította, hogy a fajtafenntartó tevékenységek egyes harmadik országokban végzett hivatalos ellenőrzései ugyanazokat a garanciákat nyújtják, mint a tagállamok által végzett ellenőrzések.
(2)
Úgy tűnik, hogy ezek az ellenőrzések továbbra is ugyanazokat a garanciákat nyújtják, mint a tagállamokban végzett ellenőrzések. Ezért ezeket az ellenőrzéseket továbbra is egyenértékűnek kell tekinteni.
(3)
A 97/788/EK határozat 2005. június 30-án hatályát vesztette. Az említett harmadik országokkal folytatott kereskedelem megzavarásának elkerülése érdekében szükséges, hogy e határozat 2005. július 1-jén hatályba lépjen.
(4)
E határozat nem gátolja a közösségi egyenértékűségi megállapítások visszavonását vagy érvényességi idejük meghosszabbításának elutasítását, amennyiben az alapjukat szolgáló feltételek nem vagy már nem teljesülnek.
(5)
Az e határozat végrehajtásához szükséges intézkedéseket a Bizottságra ruházott végrehajtási hatáskörök gyakorlására vonatkozó eljárások megállapításáról szóló, 1999. június 28-i 1999/468/EK tanácsi határozattal (8) összhangban kell meghozni.
(6)
A 2004/117/EK (9) irányelv kiterjesztette a vetőmagok egyenértékűségére vonatkozó közösségi rendszer hatályát a vetőmagok valamennyi kategóriájára, ideértve az elit vetőmag előtti generáció vetőmagját is. Ennek megfelelően helyénvaló 2003/17/EK tanácsi határozat (10) módosítása az említett határozat rendelkezéseinek a vetőmagok forgalmazásáról szóló irányelvek módosított rendelkezéseivel való összhangba hozatala érdekében.
ELFOGADTA EZT A HATÁROZATOT:
1. cikk
A fajtafenntartó tevékenységek mellékletben felsorolt harmadik országok és ugyanott megnevezett hatóságaik által végzett hivatalos ellenőrzései az ott országonként felsorolt irányelvek hatálya alá tartozó fajok esetében ugyanazokat a garanciákat nyújtják, mint a tagállamok által végzett ellenőrzések.
2. cikk
A melléklet módosításait - a táblázat első oszlopára vonatkozó módosítások kivételével - a 3. cikk (2) bekezdésében említett eljárással összhangban kell elfogadni.
3. cikk
(1) A Bizottság munkáját a 66/399/EGK határozat (11) 1. cikkével létrehozott Mezőgazdasági, Kertészeti és Erdészeti Vetőmagvak és Szaporítóanyagok Állandó Bizottsága (a továbbiakban: a bizottság) segíti.
(2) Az erre a bekezdésre történő hivatkozáskor az 1999/468/EK határozat 4. és 7. cikkét kell alkalmazni.
Az 1999/468/EK határozat 4. cikkének (3) bekezdésében megállapított időszak egy hónap.
(3) A bizottság elfogadja saját eljárási szabályzatát.
4. cikk
A 2003/17/EK határozat 1. és 2. cikke helyébe a következő szöveg lép:
„1. cikk
Az I. mellékletben felsorolt harmadik országokban az említett mellékletben meghatározott fajokra vonatkozó, vetőmagtermesztés során végrehajtott szántóföldi ellenőrzések egyenértékűek a 66/401/EGK, a 66/402/EGK, a 2002/54/EK és a 2002/57/EK irányelveknek megfelelően végzett szántóföldi ellenőrzésekkel, azzal a feltétellel, hogy:
a)
a szántóföldi ellenőrzéseket hivatalosan az I. mellékletben felsorolt hatóságok végzik, illetve az ellenőrzés e hatóságok hivatalos felügyelete alatt történik;
b)
a szántóföldi ellenőrzések eleget tesznek a II. melléklet A. pontjában megállapított feltételeknek.
2. cikk
Az I. mellékletben felsorolt harmadik országokban termesztett, az említett mellékletben meghatározott fajokhoz tartozó és az ugyanezen mellékletben felsorolt hatóságok által hatóságilag minősített vetőmag egyenértékű a 66/401/EGK, a 66/402/EGK, a 2002/54/EK és a 2002/57/EK irányelvek előírásainak megfelelő vetőmaggal, amennyiben a II. melléklet B. pontjában megállapított feltételeknek eleget tesz.”
5. cikk
Ezt a határozatot 2005. július 1-jétől kell alkalmazni.
A 4. cikket azonban 2005. október 1-jétől kell alkalmazni.
6. cikk
Ennek a határozatnak a tagállamok a címzettjei.
Kelt Brüsszelben, 2005. november 8-án.